सूडान से बचकर लौटे इंदर बोले- बंदूक के बल पर पुलिसवाले लूटते थे, सूखी रोटी खाकर जिंदा रहा
Inder, who returned alive from Sudan, said – remained alive by drinking dry bread and water, the policemen there used to rob at gunpoint...सूडान में पिछले 12 दिनों से देश की सेना और रैपिड सपोर्ट फोर्स के बीच घातक संघर्ष जारी है। इसमें  400 से अधिक लोग मारे गए हैं।
"रात के 1 बज रहे थे। मैं अपने 2 दोस्तों के साथ कमरे में सो रहा था। बाहर तेज धमाका हुआ। धमाका इतना तेज था कि कमरे के दरवाजे-खिड़कियां तक हिल गईं। मैं दौड़ा और कमरे के बाहर आया। मेरी आंखों के सामने का नजारा ऐसा था कि मानो मैं किसी श्मशान में खड़ा हूं, जहां हर तरफ चिताएं जल रही हों।"
"चिल्लाते हुए लोग इधर-उधर जान बचाने के लिए भाग रहे थे। वहीं, ऊपर से गुजर रहे फाइटर प्लेन एक के बाद एक घरों और कारखानों पर बम गिरा रहे थे। मैं भी घबराया हुआ भागने लगा। अभी 10 कदम ही आगे बढ़ पाया था कि मुझसे 100 मीटर दूर एक और बम गिरा। विस्फोट इतना तेज था कि मैं मुंह के बल जमीन पर गिर पड़ा। उस पल मुझे लगा कि मैं अब जिंदा नहीं बचूंगा। वह मंजर आज भी याद आता है तो शरीर के रोंए खड़े हो जाते हैं।" यह कहना है सूडान से जिंदा वापस लौटे रायबरेली के इंदर कुमार का।
इंदर UP के उन 391 खुशनसीब लोगों में से एक हैं, जिन्हें सूडान में चल रहे गृह युद्ध के बीच रेस्क्यू करके सुरक्षित हिंदुस्तान लाया गया। उन्हें घर आए 14 दिन बीत चुके हैं। मां-पिता, पत्नी और 3 बच्चों के साथ वह खुश तो हैं। लेकिन हत्या, लूट-पाट, बमबारी का वो मंजर और नौकरी जाने का दुख उन्हें आज भी चैन से सोने नहीं दे रहा।
हम लखनऊ से 95 KM दूर रायबरेली के लालगंज कस्बे में इंदर के घर पहुंचे। उनसे सूडान में फंसे भारतीयों के हालात, वहां के तनाव ग्रस्त जीवन और रेस्क्यू अभियान के बारे बातचीत की। जो कुछ पता चला वह बेहद चौंकाने वाला था। चलिए सब कुछ जानते हैं...
6x10 के कमरे में ठूंस के भरे जाते थे लोग, सूखी रोटी-पानी पीकर जिंदा रहे
इंदर कहते हैं, "मैं सूडान के दक्षिण खार्तूम में एक बड़े स्टील प्लांट में सरिया बनाने का काम करता था। इसी प्लांट में 35 और भारतीय भी नौकरी कर रहे थे। जिस जगह पर हमारा कारखाना था, वहां से करीब 500 मीटर पर सेना का कैंप था। पहले हमें लगता था कि जब भी कोई बड़ी घटना होगी, तो सैनिक हमें बचाने आ जाएंगे। लेकिन आर्मी कैंप का पास होना ही हमारे के लिए आफत बन गया।"
"15 अप्रैल की सुबह 4 बजे से ही हेलिकॉप्टर और फाइटर जेट आसमान में घूम रहे थे। उनमें से एक फाइटर जेट ने सेना के कैंप पर बम मारा। लेकिन वह बम हमारे प्लांट में ही गिर गया। इतना तेज धमाका हुआ कि पूरे कारखाने की बिजली ही चली गई। कंपनी का सायरन बजने लगा। मजदूर जान-बचाने के लिए इधर-उधर भागने लगे।"
"हमारे मालिक के कहा कि अब कोई भी प्लांट से बाहर नहीं जाएगा। कंपनी का स्टोर ही हमारा घर बन गया। वहां पर 6x10 के छोटे-छोटे कमरों में 4-4 लोग रह रहे थे। वहां हमारी हालत जिंदा लाश जैसी हो गई थी। उन कमरों में न तो बिजली थी, न ही पंखा। एक टाइम खाना खाते थे। सूखी रोटी और पानी पीकर जिंदा थे।"
सूडान में खाने तक का राशन नहीं बचा, पुलिसवाले लोगों को लूट रहे
"जिस कमरे में हमें ठहराया गया, वहां पर लगातार उड़ते फाइटर जेट और बमबारी की आवाजें आती थी। लोगों को चीखते-चिल्लाते सुनता, तो रोना आ जाता था। हमारे साथ वहां रह रहे कुछ भाइयों ने बताया कि बाहर के हालात बहुत खराब हो गए हैं। लोग घर छोड़कर दूसरी जगह भाग रहे हैं। पुलिसवाले भी आम जनता को चेंकिग के बहाने लूट रहे हैं। जिसको जो मिल रहा है, वह बंदूक दिखाकर छीन ले रहा है।"
"फोन लाइन बंद थी। इसलिए मैं चाह कर भी घरवालों से बात नहीं कर पा रहा था। मेरा मन था कि मैं बस किसी तरह जान बचाकर घर लौट जाऊं। कंपनी के मालिक ने हमारा खूब साथ दिया। उन्होंने हम सबको ऐंबैसी के कैंप तक पहुंचाने में मदद की। जिस दिन सेना वाले हमें लेने प्लांट पहुंचे। उन्हें देखकर हम सभी खुशी के मारे रोने लगे थे। अब लगने लगा था कि शायद हम जिंदा बच जाएंगे।"
"सेना के सुरक्षा घेरे में हमें सूडान ऐंबैसी पहुंचने में 18 घंटे लग गए। हम उसी रास्ते से जा रहे थे, जहां लगातार गोलियां चल रही थीं। पूरे रास्ते हम लोग भगवान से यही प्रार्थना कर रहे थे कि किसी तरह सही-सलामत हम पहुंच जाएं।"
कभी पानी तो कभी हवाई रास्ते से हिंदुस्तान लाया गया
"ऐंबैसी वालों ने बताया कि आपको पानी के रास्ते हिंदुस्तान ले जाया जाएगा। सभी तैयार रहिए। ऐंबैसी से कुल 162 भारतीय लोगों को पोर्ट सूडान लाया गया। 24 अप्रैल के दिन हम सभी को पानी के जहाज की मदद से 1300 किमी दूर सऊदी अरब के जेद्दा लाया गया। फिर दुबई एयरपोर्ट ले गए। यहां भारत सरकार के विमान में बैठाकर हम सभी 27 अप्रैल को दिल्ली पहुंच गए।"
"जैसे ही सेना का विमान दिल्ली हवाई अड्डे पर उतरा, लोग भारत माता की जय के नारे लगाने लगे। मैंने सबसे पहले जहाज से उतर कर जमीन पर माथा टेका। सैनिकों के हाथ जोड़े, जिनकी वजह से मैं जिंदा लौटा था। दिल्ली से हम सभी लखनऊ आए। यहां उत्तर प्रदेश सरकार ने अच्छी व्यवस्था की थी। लखनऊ से हम सभी को AC बसों से घर पहुंचाया गया।"
सूडान में बिगड़े हालात के बीच फंसे भारतीयों को 'ऑपरेशन कावेरी' के जरिए वापस लाया जा रहा है। अभी तक 391 लोगों को UP लाया जा चुका है। सूडान में करीब 3,000 भारतीय फंसे हुए हैं, जिन्हें इस मिशन के जरिए भारत वापस लाया जा रहा है। खुद CM योगी इस ऑपरेशन की मॉनिटरिंग कर रहे हैं।
घर लौट कर गांव में खोली दुकान
इंदर के गांव आने के बाद उनसे मिलने के लिए रिश्तेदार आ रहे हैं। कुछ स्थानीय मीडिया वाले भी उनका इंटरव्यू ले चुके हैं। इंदर ने गांव में ही परचून की दुकान खोली है। उनकी वापसी के बाद पूरा परिवार खुश है। घरवालों का कहना है कि अब वे उन्हें कभी सूडान वापस नहीं भेजेंगे। हालांकि, इंदर अभी भी सूडान वापस जाना चाहते हैं।
इसकी वजह पूछने पर इंदर कहते हैं, "हम सभी जल्दबाजी में सूडान से भागे थे। इस वक्त वहां न तो बैंक खुले हैं, न ही अस्पताल। हमारी सैलरी भी स्टील प्लांट के मालिक के पास जमा है। उसने हमसे वादा किया है कि हालात सही होते ही वह पूरा पैसा हमारे अकाउंट में डलवा देगा। घर की आर्थिक स्थिति ठीक नहीं है। इसलिए सरकार अगर इजाजत देगी तो हम वापस सूडान जाएंगे।"
यहां रुकते हैं। अब तक आपने सूडान से वापस आए इंदर कुमार की आपबीती जानी। खबर के अगले हिस्से में आपको भारत सरकार के 'ऑपरेशन कावेरी' और सूडान में छिड़े सत्ता युद्ध के बारे में बताते हैं...
INS सुमेधा और C-130J हरक्यूलिस से 534 भारतीयों का रेस्क्यू
ऑपरेशन कावेरी के ऑफिशियल डाटा के अनुसार, सूडान में युद्ध प्रभावित इलाकों से अब तक 534 भारतीयों का रेस्क्यू किया जा चुका है। इनमें से 278 को INS Sumedha और 256 लोगों को C-130J हरक्यूलिस विमान के जरिए भारत लाया जा रहा है। विदेश मंत्रालय और PMO लगातार रेस्क्यू मिशन का ब्योरा ले रहा है। PM मोदी ने कहा है कि जब तक प्रभावित क्षेत्र से आखिरी भारतीय को सकुशल बाहर नहीं निकाल लिया जाता, तब तक ऑपरेशन कावेरी जारी रहेगा।
भारत में सूडान के राजदूत अब्दुल्ला ओमेर बशीर अल हुसैन कहते हैं, "सूडान में करीब 3 हजार से ज्यादा भारतीय मौजूद हैं। इनमें से ज्यादातर ऐसे लोग हैं जो यहां के छोटे कारखानों में मजदूरी कर रहे थे। वहीं कुछ अलग-अलग वजहों से सूडान की यात्रा पर थे। हमने भारतीय विदेश मंत्रालय के साथ मिलकर लोगों के 2 बैच को यहां से इंडिया रवाना किया है।''
सूडान से आने वालों की जानकारी और ऑपरेशन कावेरी के तहत चलाए जा रहे रेस्क्यू अभियान के बारे में आप सहायक समीक्षा अधिकारी नीरज सिंह और प्रोटोकॉल सहायक आशीष कुमार से बात कर सकते हैं। साथ ही इस मिशन के रिलेटेड शिकायतें भी हेल्पलाइन नंबर पर मैसेज या वॉट्सऐप कर सकते हैं।
फोन नंबर: 
नीरज सिंह: 8920808414
आशीष कुमार: 9313434088
आखिर में 7 प्वाइंट्स के जरिए सूडान में हिंसा की वजहों को समझते हैं...
सूडान क्राइसिस से जुड़ी ये खबरें भी पढ़ें...
‘सूडान में जंग शुरू हुई, तो हमने घर से निकलना बंद कर दिया। एक कमरे में सब दुबक कर बैठे रहते। एक शाम खिड़की से आई गोली सीलिंग से टकराई। हम कांप उठे।’ सूडान की रैपिड फोर्स के फौजी ऑफिस में घुस आते। कैश, मोबाइल और बाकी सामान लूट लेते। वहीं रहने भी लगते। मेरे बगल वाली कंपनी में यही हुआ।’ यहां पढ़ें पूरी खबर ...
सूडान में इस समय गृहयुद्ध संकट चल रहा है। वहां फंसे भारतीय लोगों को सुरक्षित निकालने के सरकार मुहिम 'ऑपरेशन कावेरी' चला रही है। इसी कड़ी में गुरुवार की शाम सूडान में फंसे 31 भारतीय लोग बस से गोरखपुर पहुंचे। सहजनवां में जैसे ही बस आकर रुकी। लोगों की आंखों में आंसू आ गए। इन लोगों में अपनों से मिलने की खुशी साफ झलक रही थी, लेकिन सूडान में मिले दर्द को याद कर वे बार-बार भावुक हो रहे थे। उन्होंने बस से उतरते ही सबसे पहले धरती को प्रणाम किया। यहां पढ़ें पूरी खबर
दानापुर के नासरीगंज पैठान टोला के रहने वाले मिर्जा परवेज बताते हैं कि 26 मार्च 2023 को मैं सूडान पंहुचा था। एक सप्ताह काफी अच्छे से रहा। इसी बीच सूडान के दो सबसे शक्तिशाली जनरलों के बीच सत्ता की लड़ाई शुरू हो गई। हम लोगों को घर में रहने के लिए बोला गया। कुछ दिन के बाद राशन, पानी खत्म होने लगा। फिर पता चला कि इंडियन एंबेसी हम सभी को निकालने के लिए तैयार है। इसके लिए सभी को बुलाया गया। सभी को अर्थ सिटी ले जाया गया। सुरक्षा घेरे में 18 घंटे का रास्ता तय करने के बाद सूडान एंबेसी के कैंप पहुंचे। यहां पढ़ें पूरी खबर